DA Den Europæiske Unions Tidende C 208/8

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 208/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»TRADITIONAL CUMBERLAND SAUSAGE«

EF-Nr.: UK-PGI-0005-0715-11.08.2008

BGB ( X ) BOB ( )

1. Betegnelse:

»Traditional Cumberland Sausage«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.2. Kødprodukter (opvarmede, saltede, røgede etc.).

3.2. Beskrivelse af produktet med betegnelsen i punkt 1:

»Traditional Cumberland Sausage« er en krydret svinekødspølse, der har form som en spiral. Pølsens mest karakteristiske træk er, at den i modsætning til andre pølser ikke deles, men er én lang pølse rullet sammen i en spiral.

»Traditional Cumberland Sausage« er cylinderformet i sin fulde længde, men det endelige produkt rulles i en spiral for at frembringe den karakteristiske spiralform. Pølsen har en grov konsistens, der normalt er lyserød i farven med synlige pletter af krydderier. Den forhandles i forskellige størrelser og vægt hos traditionelle slagtere, i supermarkeder, delikatesseforretninger og fødevareforretninger.

»Traditional Cumberland Sausage« indeholder følgende ingredienser:

— mindst 80 % udbenet svinekød

— højst 8 % tvebakker — kan indeholde hvedebaseret dej, kartoffelstivelse, flager af ris, spelt, sojakorn og glutenfri tvebakker

— højst 13,5 % vand/is

— højst 4,5 % krydderier — hvid peber, sort peber, salt, timian, salvie, muskatnød, muskatblomme, cayennepeber.

Hvor meget, der kommes i af hver ingrediens, afhænger af den enkelte slagter, men pølsen skal have følgende fysiske og tekniske karakteristika:

— diameteren skal være mindst 20 mm for at opnå den karakteristiske grove konsistens

— den skal indeholde mindst 80 % kød, der er blevet renset for skind og brusk

— vandindholdet skal højst være 5 %

— proteinindholdet skal mindst være 15 %

— fedtindholdet skal højst være 20 %

— den må højst indeholde 11 % bindevæv.

»Traditional Cumberland Sausage« fremstilles af udskæringer af udbenet svinekød og indeholder svinefedt. Svinet renses for skind og brusk, og de udbenede stykker af svinekød hakkes med en kødhakkemaskine eller skæres i visse tilfælde ud i hånden. Når der anvendes en kødhakkemaskine, skal hullerne i skæreskiven være mindst 4,5 mm i diameter. Denne mindstestørrelse sikrer, at »Traditional Cumberland Sausage« får sin karakteristiske grove konsistens.

Derefter røres det hakkede svinekød. Dette gøres ofte ved håndkraft, men en mekanisk røremaskine kan også bruges, så længe det ikke er en hurtighakker eller lignende, der resulterer i et slutprodukt, der er for finthakket.

Tvebakker, koldt vand/is og krydderier tilsættes det hakkede svinekød, og det hele røres sammen. Det afhænger af det anvendte udstyr, hvor lang tid det tager at røre det sammen. Tvebakkerne laves af en hvedebaseret dej, men de kan også indeholde kartoffelstivelse, flager af ris, spelt eller sojakorn. Hvilke krydderier, der anvendes, afhænger af den enkelte slagters opskrift, men det skal være kombinationer af følgende tilladte krydderier:

— hvid peber

— sort peber

— salt

— timian

— salvie

— muskatnød

— muskatblomme

— cayennepeber.

Det varierer fra slagter til slagter, hvordan de tilladte urter og krydderier kombineres. Pølsens fremtrædende smag er dog ganske stærk, da den tilsættes meget peber, hvilket ledsages af en kraftig smag af urter.

Blandingen flyttes til en pølsestoppermaskine, der anvendes til at fylde den i pølsehylstret. Dette gøres ved manuelt at placere hylstret på maskinens sprøjtespids og ved at regulere kødstrømmen manuelt. Pølsehylstrene skal være lavet af naturlig svinetarm, der er større end tarm fra lam, hvilket giver pølsen en temmelig stor diameter. Der kan ikke anvendes kunsttarm, da dette ikke anses for at være i overensstemmelse med traditionen.

Der laves én lang pølse, som sælges efter vægt. Både ved slagteren og i emballerede pakker præsenteres den normalt rullet i en spiral. Det er et af de vigtigste kendetegn for »Traditional Cumberland Sausage«, at den ikke deles, men bibeholder sin fulde længde.

3.3. Råvarer (kun for forarbejdede produkter):

Der kan anvendes udskæringer fra alle svinets dele, men kombinationen af udskæringer må ikke sænke det samlede kødindhold (80 %). Kødet, der anvendes til at fremstille »Traditional Cumberland Sausage«, skal være svinekød, der er hakket groft, så pølsen får en grov konsistens. Endvidere skal kødet fyldes i naturlig svinetarm. Der kan anvendes kød med oprindelse uden for det geografiske område, men det må ikke indeholde skind, brusk, svær, slagteaffald eller nogen former for maskinudbenet kød.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Fremstillingen, forarbejdningen og tilberedningen af »Traditional Cumberland Sausage« skal ske i distriktet Cumbria. Dette omfatter følgende forberedelser af råmaterialerne:

— hakning af kød

— tilsætning af salt og andre ingredienser, herunder krydderier

— blanding og æltning af ingredienserne

— fyldning i naturlige svinetarme

— formning.

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Distriktet Cumbria (der omfatter Cumberlands gamle distrikter, Westmorland og dele af North Lancashire og af North Yorkshire).

5. Tilknytning til det geografiske område:

5.1. Det geografiske områdes egenart:

Indtil 1950’erne var der tradition for, at de fleste landbrug og mange husholdninger i området holdt et lille antal svin til selvforsyning.

»Traditional Cumberland Sausage« blev oprindeligt fremstillet af den lokale svinerace Cumberland, der oprindeligt var en krydsning af racen Large White, men som siden udviklede sig i distriktets kolde, våde klima. Cumberlandsvin havde et tykt spæklag, med en kraftigere kæbe og et bredere skulder- og rygparti, end svin af racen Large White, der var højere og mindre kraftigt bygget. Cumberlandsvin uddøde ved begyndelsen af 1960’erne, men racens historie er forbundet med fremstillingen af »Traditional Cumberland Sausage«.

I det 18. århundrede ankom mange eksotiske krydderier til havnen i Whitehaven, der takket være handelen mellem Amerika og Afrika blomstrede som Det Forenede Kongeriges tredjestørste havneby. I denne periode blev sort peber, ingefær og muskatnød samt andre fødevarer som melasse og rom introduceret i det område, der i dag er kendt som Cumbria. Som følge af dette er mange af Cumbriaregionens specialiteter som »Traditional Cumberland Sausage«, »Grasmere Gingerbread« og »Kendal Mint Cake« også i dag baseret på krydderier eller sukker.

At fremstille »Traditional Cumberland Sausage« kræver adskillige håndværksmæssige færdigheder som rensning og forberedelse af den naturlige svinehud, udvælgelse af de rette svinekødsudskæringer, så det sikres, at kødindholdet i det endelige produkt er mindst 80 %, samt tilsætning af den rette mængde af urter og krydderier, så pølsen får den rigtige smag. Pølsen skal have den rette samlede konsistens og blanding, og den naturlige svinetarm fyldes ved hjælp af en maskine, der betjenes manuelt. Det er alle færdigheder, der er blevet udviklet lokalt, og som er gået i arv gennem generationer for at sikre, at pølsens traditionelle karakteristika bibeholdes.

5.2. Produktets egenart:

Pølsen har et meget højt kødindhold og en grov konsistens. Dens meget krydrede smag afspejler tilstrømningen af eksotiske krydderier til området i det 18. århundrede. Dens brede diameter og ubrudte længde, der er formet i en spiral, er egenskaber, der er unikke for dette produkt.

Slagtere fra Cumbria fremstiller fortsat dette særegne lokale produkt ved at anvende en opskrift, der er gået i arv gennem generationer, hvorfor pølsen har bibeholdt sin traditionelle karakteristiske størrelse og farve.

»Traditional Cumberland Sausage« er kendt for sin enestående smag, konsistens og traditionelle form. Optegnelser fra midten af det 19. århundrede viser, at »Traditional Cumberland Sausage« blev hængt op på gårdene og i husholdningerne sammen med skinker og bacon for at halvtørre, så den kunne holde sig. Pølsen kunne derefter enten koges eller skæres i skiver og spises som salami. Den brede diameter og ubrudte længde var nødvendige, for at den ikke tørrede ud i løbet af hængningstiden.

Historisk set var »Traditional Cumberland Sausage« mere krydret end andre pølser, og selvom den ikke krydres så stærkt i dag, er den fortsat mere krydret end andre britiske pølser.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Pølsen er tæt forbundet med Cumbria. Ifølge lokale overleveringer blev pølsen oprindeligt indført, da tyske minearbejdere strømmede til området i det 16. århundrede. Der er mange teorier om, hvor pølsens karakteristiske form oprindeligt stammer fra. Én mulighed er, at tyske minearbejdere indførte formen på Elizabeth I's tid, fordi den mindede dem om de kødfulde pølser, de havde i Tyskland.

»Traditional Cumberland Sausage« blev oprindeligt fremstillet af kød fra den lokale svinerace Cumberland, indtil denne uddøde i begyndelsen af 1960’erne. Racens historie er imidlertid forbundet med fremstillingen af »Traditionel Cumberland Sausage«.

Indtil 1950’erne holdt de fleste landbrug og mange husholdninger i området et lille antal svin til selvforsyning. Hen imod efteråret blev svinene slagtet, og alle delene fra svinet blev anvendt. De blev spist som friskt kød, modnet, saltet eller anvendt til pølser.

»Traditional Cumberland Sausage« anses for at være en af Cumbrias egnsretter, der over lang tid har bibeholdt sine enestående kvaliteter og bevaret sit gode renommé. Dens grove konsistens, krydrede smag og spiralform er kvaliteter, der anerkendes og efterspørges af ansete kokke og madskribenter i hele landet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.defra.gov.uk/foodfarm/food/industry/regional/foodname/products/documents/cumberland-sausage-pgi.pdf

(1) EUT L 93 af 31.3.2006, s. 12.